《观音院德云堂》
宋代·胡松年

小舟乘风飞鸟过，万顷云涛纵掀簸。此行要是快平生，无数青山笑迎我。

山根隐约见人家，槿篱茅屋埋烟霞。宛似秦人种桃处，川原远近纷香葩。

杖藜径踏华山去，试问莲开今何许。路迷绝壑荫松筠，身到半山听鱼鼓。

道人为我开云堂，是中境界浑清凉。幽磬时和野鸟语，飞泉暗泻岩花香。

文书照眼本吾事，雁鹜著行败人意。造物似怜厌世嚣，挈置湖山烦一洗。

何人夜呼隐去来，向来得丧真山崖。金庭玉柱永不改，人间劫火空飞灰。

作者简介：胡松年（1087—1146），字茂老，生于北宋哲宗元佑二年（公元1087年），卒于南宋高宗绍兴十六年（公元1146年），海州怀仁 （今江苏省赣榆县）人，（《建炎以来系年要录》卷三五）。